b'\n_START_ARTICLE_\nShenyang\n_START_PARAGRAPH_\nShenyang er en kinesisk storby med ca. 7,7 millioner indbyggere. Byen ligger i provinsen Liaoning i det nord\xc3\xb8stlige Kina og har en omfattende industriel produktion. Byen kendes is\xc3\xa6r i engelsksproget tradition ofte under det manchuriske navn Mukden.\n_START_SECTION_\nHistorie\n_START_PARAGRAPH_\nShenyang betyder "byen nord for Shen-floden" med hentydning til beliggenheden ved Hun-floden (tidligere kaldet Shen). Her har ark\xc3\xa6ologer fundet tegn p\xc3\xa5 menneskers beboelser fra omkring 7.200 \xc3\xa5r siden. Byen blev grundlagt af en general omkring 300 f.Kr. under navnet Hou. Under Ming-dynastiet blev den efter forskellige till\xc3\xb8b kaldt Shenyang Zhongwi, og i 1625 flyttede den manchuriske leder Nurhaci sit hovedkvarter til byen og omd\xc3\xb8bte den officielt til Shengjing eller p\xc3\xa5 manchu Mukden. P\xc3\xa5 vej til at overtage magten i Kina gjorde Qing-dynastiet kortvarigt Shengjing til hovedstad, indtil Ming-dynastiets fald i 1644, hvor Qing-dynastiet derp\xc3\xa5 overtog Beijing som landets samlede hovedstad. Shengjing bibeholdt trods tab af \xc3\xa6ren som hovedstad meget af sin prestige med paladser indeholdende store skatte samt grave for de tidlige Qing-regenter. I 1657 skiftede den navn til Fengtian._NEWLINE_I forbindelse med bygningen af en jernbane i Manchuriet omkring \xc3\xa5r 1900 blev byen af strategisk betydning b\xc3\xa5de \xc3\xb8konomisk og milit\xc3\xa6rt, og den husede i en periode russisk f\xc3\xa6stning. Under den russisk-japanske krig i 1904-05 n\xc3\xa5ede en stor japansk h\xc3\xa6r i februar 1905 frem til Mukden, og slaget ved Mukden fandt sted 20. februar \xe2\x80\x93 10. marts med mere end 400.000 soldater p\xc3\xa5 hver side. Omkring hver fjerde mand faldt under slaget, som japanerne vandt. Slaget var afg\xc3\xb8rende for udfaldet af krigen, og Japan fik magten i Manchuriet i de f\xc3\xb8lgende \xc3\xa5r. Mukden blev s\xc3\xa6de for den kinesiske vicekonge, og i 1914 skiftede byen navn tilbage til det kinesiske Shenyang._NEWLINE_I 1920\'erne var byen hjemsted for den kinesiske krigsherre Chang Tso-lin, der i en periode herskede over en temmelig stor del af det nordlige Kina indtil sin d\xc3\xb8d ved et attentat i 1928 i n\xc3\xa6rheden af Shenyang. Det var Chang, der satte skub i byens industrialisering, da han tog initiativ til opf\xc3\xb8relsen af en r\xc3\xa6kke fabrikker til produktion af ammunition._NEWLINE_18. september 1931 fandt Mukden-h\xc3\xa6ndelsen sted. Det drejer sig om spr\xc3\xa6ngningen af et stykke af jernbanen, der ejedes af et japansk firma. Spr\xc3\xa6ngningen blev foretaget af japanske officerer, men den japanske regering sk\xc3\xb8d skylden p\xc3\xa5 kinesere og fik p\xc3\xa5 den m\xc3\xa5de en anledning til at tage kontrollen over Manchukuo, som de kaldte et st\xc3\xb8rre stykke af Manchuriet samt Mongoliet. I Manchukuo-perioden hed byen igen Fengtian, men med Japans nederlag i 2. verdenskrig, skiftede byen navn tilbage til Shenyang._NEWLINE_Det var sovjetiske styrker, der i august 1945 indtog Shenyang, men de blev snart afl\xc3\xb8st af nationalistiske kinesiske styrker fra Kuomintang. Under den kinesiske borgerkrig i de f\xc3\xb8lgende \xc3\xa5r holdt Kuomintang byen trods stort kommunistisk pres. I oktober 1948 m\xc3\xa5tte Kuomintang dog give op, og kommunisterne indtog byen. Siden da har byens betydning som centrum for sv\xc3\xa6rindustri v\xc3\xa6ret stor.\n_START_SECTION_\n\xc3\x98konomi\n_START_PARAGRAPH_\nIndustrien har tidligere v\xc3\xa6ret af afg\xc3\xb8rende betydning for Shenyang, men denne er i de senere \xc3\xa5r faldende. Der er dog fortsat produktion af blandt andet v\xc3\xa6rkt\xc3\xb8j, elektronik, biler og maskiner samt til rumfart og milit\xc3\xa6r. I de senere \xc3\xa5r er ogs\xc3\xa5 softwareudvikling blevet vigtig og har v\xc3\xa6ret med til at give nyt liv til en ellers stagnerende \xc3\xb8konomi.\n_START_SECTION_\nDemografi\n_START_PARAGRAPH_\nMed sin befolkning p\xc3\xa5 7,2 millioner, heraf 4 millioner i selve byen, er Shenyang den st\xc3\xb8rste i det nord\xc3\xb8stlige Kina og blandt de ti st\xc3\xb8rste i hele landet._NEWLINE_Den st\xc3\xb8rste befokningsgruppe i byen er hankinesere, der udg\xc3\xb8r over 91%. Af \xc3\xb8vrige grupper findes blandt andet manchuer, koreanere og mongoler, en stor del i form af tilflyttere.\n_START_SECTION_\nTurisme\n_START_PARAGRAPH_\nCentralt st\xc3\xa5r Mukdenpaladset, der var kejserpalads, mens Qing-dynastiet brugte byen som hovedstad. Det stammer fra 1625 og opf\xc3\xb8rt som efterligning af Den Forbudte By i Beijing. Paladset er nu p\xc3\xa5 UNESCO\'s Verdensarvsliste. Dette g\xc3\xa6lder ogs\xc3\xa5 gravene for de to f\xc3\xb8rste Qing-kejsere._NEWLINE_I 2006 blev der i byen afholdt en international havebrugsudstilling i byen, og til det form\xc3\xa5l blev der opf\xc3\xb8rt en park, der ogs\xc3\xa5 er v\xc3\xa6rd at bes\xc3\xb8ge.\n_START_SECTION_\nTransport\n_START_PARAGRAPH_\nByen er et jernbaneknudepunkt i det nord\xc3\xb8stlige Kina med forbindelse til blandt andet Beijing, Dalian, Changchun, Harbin og Fushun. Med h\xc3\xb8jhastighedstog, der havde premiere i starten af 2007, er rejsetiden til Beijing p\xc3\xa5 ca. fire timer. Alternativt til dette er der ogs\xc3\xa5 motorveje til flere af de samme byer og en Motorringvej uden om Shenyang._NEWLINE_Byens lufthavn er Shenyang Taoxian International Airport, der udover nationale flyforbindelser har faste direkte ruter til blandt andet Seoul, Tokyo, Sydney, Frankfurt og Los Angeles._NEWLINE_Shenyangs lokale trafik omfatter blandt andet et bussystem med over 160 ruter. I 2005 indledte man bygningen af et l\xc3\xa6nge planlagt metrosystem, og f\xc3\xb8rste linje ventes at st\xc3\xa5 f\xc3\xa6rdig i 2010. Derudover er der et omfattende vejsystem med tre koncentriske ringveje samt en ekspresvej p\xc3\xa5 tv\xc3\xa6rs \xc3\xb8st-vest gennem byen.'